
Ko te Tata o te Kamataga o 
Faite te Lagi mo te Lalolagi 

II te kamataga o te faitega ne te 
Atua te lagi mo te lalolagi, 2 a te 
lalolagi e seki ai. A te vai tela e ufi ei 
mea katoa e pouli tagataga, ka ko te 
mana o te Atua e fano i luga i te vai. 
3 Ne fai te fakatonuga a te Atua penei, 



"Ke maina" — te mea loa ko fanaka te 
mainaga. 4 Ne fiafia te Atua i te mea ne 
lavea ne ia, tena, vae ei ne ia te mainaga 
mo te pouliga, 5 kae fakaigoa ne ia te 
mainaga ko te "Ao" ka ko te pouliga ko 
te "Po". Ne teka atu te po tena kae oko 
mai te taeao — ko te aso muamua tena. 
6-7 Ne toe fakatonu atu te Atua penei 

"Ke isi se vanimonimo e 'vae ei te vai 
ki vaega e lua." Ko te mea loa ko isi. 
Tena, faite ei ne te Atua te vanimonimo, 
tela e vaelua ei te vai i tena feitu ki ialo 
mo tena feitu ki luga. 8 Ne fakaigoa ne 
ia te vanimonimo tena ko te "Lagi." Ne 
teka atu te po tena kae oko mai te taeao 
— ko te lua o aso tena. 

9 Ne toe fakatonu atu te Atua penei, 
"A te vai i te feitu ki Ialo o te lagi ke 
maopoopo ki se koga e tasi, ko te mea 
ke sae aka te laukele" — te mea loa ko 
pena. 10 Ne fakaigoa ne ia te laukela ko 
te "Lalolagi" ka ko te vai tela ko mavae 
atu keatea mo te laukele ne fakaigoa ne 
ia ko te "Tai". Ne kilo atu ki ei te Atua, 
fiafia ei a ia. n Tena f toe fakatonu atu 
a ia penei, "Ke 'tupu mai a vaega lakau 
kaina valevale i te laukele, ko lakau kola 
e 'fua i Ialo o te laukele mo lakau kola e 
'fua i luga." 12 Tela ne fua mai ei i te 
lalolagi a vaega lakau kaina valevale, ne 
kilo atu ki ei te Atua, fiafia ei a ia. 13 Ne 
teka atu te po kae oko mai te taeao — 
ko te tolu o aso tena. 

14 Ne toe fakatonu atu te Atua penei, 
"Ke isi ne mea fakamaina i te lagi ke 
faka'kese ei te ao mai te po kae ke 
fakasino foki ki ei te taimi e kamata ei a 
aso, tausaga, mo tau o te tausaga; 15 ka 
maina latou i te lagi o fakamaina te 
lalolagi" — ko te mea eiloa ko fai pena. 
16 Tela ne faite ei ne te Atua a mea 
fakamaina 'lasi e lua, ko te la ke pule i 
te ao, ka ko te masina ke pule i te po; 
ne faite foki ne ia a fetu. 17 Ne faka- 
tulaga ne ia a mea fakamaina kona i te 
lagi ke maina ki luga i te lalolagi, 18 ke 
pule i te ao mo te po, kae ke faka'kese 
foki ei te mainaga mai te pouliga. Ne 
kilo atu ki ei te Atua, tela fiafia ei a ia. 
19 Ne teka atu te po tena kae oko mai te 
taeao — ko te fa o aso tena. 

20 Ne toe fakatonu atu te Atua penei, 
"Ke 'fonu a vai i vaega mea ola valevale, 
ka ko te vanimonimo ke 'fonu i manu 
eva." 21 Tela ne faite ei ne te Atua a 
manu fakama'taku o te tai, mo vaega 



mea ola katoa kola e ola i te vai, mo 
vaega manu eva katoa. Ne kilo atu ki ei 
te Atua, fiafia ei a ia. 22 Ne fakamanuia 
katoa ne ia kae fai atu ki mea ola katoa 
kola e nofo i te vai ke fanafanau, kae 
faka'fonu te tai, kae fai atu ki manu eva 
ke fanafanau. 23 Ne teka atu te po tena 
kae oko mai te taeao — ko te lima o aso 
tena. 

24 Ne toe fakatonu atu te Atua penei, 
"Ke ola mai i te laukele a vaega manu 
valevale: ko manu lata mo manu vao, 
manu lasi mo manu fo'liki" — ko te mea 
eiloa ko fai pena. 25 Tela ne faite ei 
katoa ne te Atua, kae kilokilo atu a ia 
mo te fiafia ki ana mea ne faite. 

26 Tela, muna a te Atua, "Ka faite nei 
ne tatou a tino, ke foliga ki a tatou. Ka 
pule latou i ika, i manu eva, mo manu 
vaefa katoa, manu lata mo manu vao, 
manu lasi mo manu fo'liki." 27 Tela ne 
faite ei ne te Atua a te tino ke foliga ki a 
ia. Ne faite ne ia te tagata mo te fafine, 
28 fakamanuia atu ne ia, kae fai atu ki ei 
penei, "Fakatokouke otou tamaliki, ko 
te mea ko otou fanau ke nofo i te 
lalolagi kae pule i ei. Ko tuku atu ne au 
ki a koutou te pule i luga i ika, manu 
eva, mo manu vae fa katoa. 29 Ko oti ne 
fakatoka ne au a vaega saito mo lakau 
pela mo saito, mo vaega lakau fai fuaga 
lakau mo otou kai; 30 ka ko manu vae fa 
katoa mo manu eva, ko oti ne fakatoka 
ne au a mouku mo lakau lau 'lei mo 
olotou 'kai." Ko te mea eiloa ko pena. 
31 Ne kilo atu te Atua ki ana mea katoa 
ne faite, fiafia malosi eiloa a ia. Ne teka 
atu te po tena kae oko mai te taeao — 
ko te ono o aso tena. 

2 Tena, ko palele atu ei te faitega o te 
lagi mo te lalolagi mo mea katoa i 
ei. 2 I te fitu o aso ne manava ei te Atua 
me ko palele ana galuega ne fai. 3 Ne 
fakamanuia ne ia te fitu o aso kae 
fakatapu ke fai mo aso taua, me ko te 
aso tena ne manava ei a ia mai tena 
galuega ne fai. 4 E pena te faitega o 
te lagi, te lalolagi mo mea katoa i ei. 

Ko te Fatoaga i Etena 

I te faitega ne te Aliki te Atua te 
lagi mo te lalolagi 5 e seai ne lakau i luga 
j te laukele, kae e seai foki ne fuaga o 
lakau ko ola aka, me e seki faka'to ifo 
ne ia a te vaiua, kae e seai foki se tino 
ke galue ne ia a te laukele; 6 ko te vai 
mai lalo o te laukele tela ka fakasusu ei 
te laukele. 

7 Ne puke aka ne te Aliki te Atua ne 
mu one mai i te laukele, kae faite ne ia 
ki ei te tagata; ne manava atu a ia ki ona 
pu isu, tela, ola ei te tagata. 

8 Oti aka, toki ei ne te Aliki te Atua 
se fatoaga i Etena, i te feitu ki te 
saegala, tuku atu ei ne ia a te tagata tela 
ne faite ne ia ke nofo i ei. 9 Ne fakatupu 
aka ne ia a vaega lakau gali katoa ke 
ola i kona, ka ke 'fua ki fuaga lei. I te 
kogaloto o te fatoaga e tu ei te lakau o 
te ola mo te lakau tela e iloa ei te mea 
lei mo te mea masei. 

10 E isi se vai e tafe i loto i Etena, tela 
e fakasusu ei te fatoaga; i tua atu o 
Etena, te vai tena e maga ki vaitafe e fa. 
11 A te vaitafe muamua ko Pisona, tela 
e tafe fakatamilo i te fa'kai o Havila. 
12 A te aulo e maua i kona, pela foki mo 
mea ma'nogi mo fatu taua. 13 A te lua o 
vaitafe ko Kaiona e tafe fakatamilo i te 
fenua o Kusi. 14 A te tolu o vaitfae ko te 
Taikelise tela e tafe ki te saegala o 
Asulia, ka ko te fa o vaitafe ko te 
Eufilate. 

15 Tena, tuku ei ne te Aliki te Atua te 
tagata ke nofo i te Fatoaga o Etene, o 
galue te laukele i ei kae tausi faka'lei. 
16 Muna a te Atua ki te tagata, "E mafai 
ne koe o kai a fuaga o so se lakau i loto 
i te fatoaga, 17 kae tapu koe e kai ki 
fuaga o te lakau tela e fai ne ia te tino 
ke iloa te lei mo te masei. E se tau eiloa 
mo koe o kai ki fuaga o te lakau tena, 
me kafai e kai koe ki ei, a koe e mate 
eiloa i te taimi tena." 

18 Muna a te Aliki te Atua, "E se lei 
mafai e nofo tokotasi te tagata. Ka faite 



ne au se soa mo ia ke fesoasoani ki a ia." 
19 Tena ne puke aka ne ia a one mai te 
laukele kae faite ne ia ki ei a manu 
katoa o te laukele pela foki mo manu 
eva katoa. Oti aka, aumai ei ne ia ki te 
tagata ke fakaigoa ne ia; e pena te 
fakaigoaga o manu. 20 Tena, fakaigoa ei 
ne te tagata a manu eva katoa mo manu 
katoa o te laukele; kae e seai eiloa se 
manu i a latou e tau ke fai mo soa o te 
tagata o fesoasoani ki a ia. 

21 Tena, fai ei ne te Aliki te Atua te 
tagata ke moe, kae i te taimi ko to ei 
te moe o te tagata, ne tata ne te Aliki 
te Atua tena ivi kasokaso e tasi, kae toe 
pono atu te koga kano tela ne tata mai i 
ei. 22 IMe faite ne ia te fafine ki te ivi 
kasokaso tena, aumai ei ne ia ki te 
tagata. 23 Muna a te tagata penei. 

"Ko fatoa maua se tino e pau mo au, 

Ko ivi mai oku ivi, ko kano mai oku 
kano. 

E tau a ia o fakaigoa ko 'Fafine' me 

ne faite ki ivi o te tagata." 

24 Tena te pogai e tiakina ei ne te tagata 

tena tamana mo tena matua kae nofo 

fakatasi mo te fafine, tela ko tasi ei laua. 

25 A te tagata mo te fafine e nofo 
fua'fua kae e se ma sua tino ki sua tino. 

Te Fakalogogata o te Tagata 

3 A te gata ko te toe manu faitogafiti 
eiloa i manu katoa ne faite ne te 
Aliki te Atua. Muna a te gata ki te 
fafine, "E tonu eiloa i te Atua ne fai atu 
ke sa kai koulua ki fuaga o so se lakau i 
te fatoaga?" 

2 Ne tali atu te fafine penei, "E mafai 
ne maua o 'kai ki fuaga o so se lakau i te 
fatoaga, 3 kae tena fua ko te lakau tela i 
te kogaloto o te fatoaga. A te Atua ne 
fai mai ke tapu e 'kai maua ki fuaga o te 
lakau tena io me pa'tele ki ei; kafai e 
'kai maua ki ei, ko maua ka 'mate." 

4 Muna a te gata penei, "A te mea 
tena se se mea tonu; a koulua e se 'mate. 
5 A te Atua ne fai atu pena, me e iloa ne 

ia me kafai e 'kai koulua ki fuaga o te 
lakau tena f ko koulua ka pau mo te 
Atua, ka iloa foki ei ne koulua te mea 
lei mo te mea masei." 

6 He kilo atu te fafine ki te gali o te 
lakau, mo ona fuaga ko mata lei faka i 
te kai. Ne mafaufau aka a ia me kaati se 
mea sili i te lei ke maua te poto i a ia. 
Tela ne puke aka ne ia te fuaga lakau, 
kai ei ne ia. Ne tuku atu ne ia ne mu 
mea ki tena avaga, tela ne kai foki ki ei. 
7 Ko te otiga eiloa ne kai laua ki te fuaga 
lakau tena, te mea eiloa ko oko atu ki a 
laua te malamalama tela ko iloa foki ei 
ne laua i a laua e nofo fua'fua, seai ne 
sulu. Tela, 'sui ei ne laua a lau o mati 
pela me ne titi mo ufi ei la foitino. 

8 1 te afiafi, ne lagona ne laua te Aliki 
te Atua e sasale i loto i te fatoaga, tela 
ne 'muni ei laua mai i a ia i loto i vao 
lakau. 9 Ka ko te Aliki te Atua ne kalaga 
atu ki te tagata penei, "Tefea koa?" 

10 Ne tali atu te tagata penei, "Ne 
lagona ne au a koe i te fatoaga; au ne 
mataku, tela ne muni ei au mai i a koe 
me i a au e nofo fuafua." 

11 Muna a te Atua, "Ko oi te tino ne 
fai atu ki a koe i a koe e nofo fuafua? E 
a, ko oti koe ne kai ki te fuaga o te 
lakau tela ne fakatapu ne au koulua ke 
kai ki ei?" 1 2 Muna a te tagata penei, 
"Ko te fafine tenei ne aumai ne koe ke 
nofo maua, ne aumai ne ia te fuaga o 
te lakau ki a au, tela ne kai ei au ki ei." 

13 Muna a te Aliki te Atua ki te fafine 
penei, "Ai a ne fai ei ne koe te mea 
tenei?" 

Ne tali atu te fafine penei, "Ko te 
gata ne fakaloiloi ne ia a au ke kai au ki 
ei." 

Ko Fakasalaga 

14 Tena, fai atu ei te Aliki te Atua ki 
te gata penei, "A koe ka fakasala e tusa 
mo te mea tenei ne fai ne koe; ko koe 
ake eiloa mai manu katoa ka nofo mo 
te fakasalaga tenei: Mai te taimi tenei, 



a koe ka 'solo ki tou tinae, ka ko te 
pefu ka fai mo au meakai ke oko ki tou 
mate. 15 Ka fai ne au a koulua mo te 
fafine ke fai fili; a tau fanau mo tena 
fanau ka fai fili faeloa. Ka tuki pala ne 
te fanau a te fafine a tou ulu, kae ka u 
ne koe olotou vae." 

16 Kae ne fai atu a te Atua penei ki te 
fafine, "Ka fakafi'ta ne au a koe i aso e 
faitama ei koe, kae ka mae malosi koe 
i te taimi e fanau ei koe. Kae e ui eiloa i 
te mea tena, ka ko koe e fiafia eiloa ki 
tau avaga, e nofo eiloa koe mai lalo o 
tena pulega." 

17 Kae ne fai atu te Aliki te Atua ki 
te tagata penei, "A koe ne fakalogo ki 
tau avaga o kai te fuaga lakau tela ne 
fakatapu ne au a koulua ke sa kai ki ei. 
Ona ko x te mea tena ne fai ne koe, a te 
laukele ka malaia. A koe ka galue fi'ta 
i tou olaga katoa ko te mea ke fua mai 
ne meakai ma koe i te laukele. i8 Ka 
'tupu ake a mouku mo lakau tala'tala, 
kae ka kai koe ki ei. 19 A koe ka galue 
malosi kae tauta, kae faatoa maua ne au 
meakai mai te laukele, ke oko eiloa ki te 
taimi e toe foki ei koe ki te laukele tela 
ne mafua mai ei koe. A koe ne faite mai 
te laukele kae ka toe foki eiloa koe ki 
te laukele." 

20 Ne fakaigoa ne Atamu tena avaga 
ko Eva, me ko ia ko te matua o tino ola 
katoa. 21 Ne faite ne te Aliki te Atua a 
gatu mai pakili o manu mo Atamu mo 
tena avaga, fakapei atu eiloa ne ia ki a 
laua. 

Atamu mo Eva ko Afuli Keatea 
mo te Fatoaga 

22 Muna a te Aliki te Atua, "A te 
tagata ko pau mo tatou, ko iloa ne ia te 
mea lei mo te mea masei. E se tau o 
fakasaoloto a ia ke kai ki fuaga o te 
lakau o te ola, kae ke ola ki te se gata 
mai." 23 Tena, uga ei ne te Aliki te Atua 
te tagata ke fano keatea mai te Fatoaga 
o Etena, ke fano o galue te laukele tela 

ne mafua mai ei a ia. 24 0ti aka, tuku ei 
ne ia a kelupi i te feitu ki te saegala o te 
fatoaga, mo te pelu afi tela e fulifuli 
faeloa ki feitu katoa. A te mea tena e 
leoleo ei a te lakau o te ola ke mo a se 
tinoe fakapilipili ki ei. 

